New Orleans

New Orleans es le citate le plus grande del stato american de Louisiana. Le citate esseva fundate in 1718 e nominate secundo le francese Philippo II de Orléans o Philippo III de Orléans. Al nivello del lege e del administration le citate de New Orleans e le Parocha de Orleans es le mesme cosa.

Le 30 de augusto 2005, grande partes del citate esseva destruite o rendite inhabitabile per le hurracan Katrina. Multe gente emigrava del citate e le nivello del population non se ha restaurate usque hodie.

 Geographia 
Le citate es un centro de industria e de distribution, un porto importante e cognoscite pro su hereditage cultural ric, specialmente qua musica e cocina. Le citate jace super le ripas del fluvio Mississippi, circa 160 kilometros a contracurrente ab le Golfo de Mexico.

New Orleans es situate in le medio del plantationes de cotton ubi le sclavos afroamerican esseva fortiate a laborar.

 Cultura 
A New Orleans nasceva le musica de sclavos american e le musica gospel, partialmente in le persona de Mahalia Jackson (1911-1972), cognite pro su cantatos de gospel que formava un contribution considerabile al emancipation del afroamericanos.

Le Dixieland o Jazz de New Orleans es un stilo de jazz ancian que surgeva in New Orleans al initio del vintesime seculo.

 Catastrophe humanitari 
Le effectos del huracan Katrina contra New Orleans esseva horrific. Le 30 de augusto 2005, 80% del citate de New Orleans esseva coperite per 6 metros (20 pedes) de aqua. Le costos esseva in le milliones, e le numero de mortos in le milles.

 Dicas 
Le principal causa del damno al citate esseva brechas in le dicas del citate. Proque le citate es sub le nivello del mar, mesmo un singule brecha es capabile de causar damno significante; ma quatro ha essite reportate.

Le prime ruptura de dica occurreva a 11:00 le 29 de augusto 2005, in le matino (tempore local). Con tres fallimentos simultanee del pumpas que esseva create pro disaquar le citate in caso de un inundation, le area esseva coperite de inter 1m a 3m de aqua.

 Anarchia 
Le citate descendeva al anarchia post le inundation. Il ha plure rationes pro isto.

Primarimente, le aqua non esseva pur. In le aqua se misceva oleo, acido de batterias de automobiles, le contento del cloacas, e cadaveres, con le risco de typhoide e altere maladias.

Proque 3 000 membros del Guarda National de Louisiana habeva essite convocate a Iraq per le presidente George W. Bush, il non restava al citate alcun significante presentia quando le dicas se rumpeva. Posteriormente, 21 000 truppas esseva assignate a New Orleans, e un altere 40 000 requestate per le Governator de Louisiana, Kathleen Blanco, ma le truppas non poteva entrar in le citate. Le fortia del policia local que habeva supervivite le inundationes (que numerava solmente 1 500 antea), non sufficeva pro restabilir le ordine.

Categoria:Citates in Louisiana